Fiskars (yritys)

Liiketoimintayksiköt, brändit ja tuotteet

Vuonna 2019 Fiskarsin toiminta oli jaettu kahteen strategiseen liiketoimintayksikköön (strategic business unit, SBU): 
SBU Living ja SBU Functional. Vuonna 2018 Fiskarsin pääbrändit olivat sen mukaan Fiskars, Gerber, Iittala, Royal Copenhagen, Waterford ja Wedgwood.

Muu liiketoiminta

Fiskarsin muuhun liiketoimintaan kuuluu konsernihallinnon, yhteisten toimintojen ja sijoitusten lisäksi kiinteistötoiminta. Siihen kuuluvat 15 000 hehtaarin maa- ja metsäalueet ja useiden kiinteistöjen ylläpito. Yritys omistaa muun muassa Fiskarsin ruukin ympäristössä ja Hankoniemellä sijaitsevat alueet. Vuonna 2019 vesialueita oli 3 700 hehtaaria.

Alkuvaiheet (1649-1915)

Yhtiön alkuna oli Fiskarsin rautaruukki, jonka hollantilainen Peter Thorwöste perusti 1649. Alusta asti yritys valmisti tuotteita kuluttajille, teollisuudelle ja maataloudelle. Alkuvuosien tuotteisiin kuuluivat naulat ja kuokat. Vuonna 1822 apteekkari Johan Jacob Julin osti yrityksen, ja saksien valmistus alkoi 1832. Julinin kuoltua yrityksestä tuli Fiskars Aktiebolag -niminen osakeyhtiö vuonna 1883 ja pörssiyhtiö vuonna 1915.

1916-1999

Auranvalmistus oli suurimmillaan 1930-luvulla, kaikkiaan auroja tehtiin yli miljoona. Fiskarsin Kymppi-niminen aura oli niistä kaikkein tunnetuin.
1960-luvulla tehtiin monia muovituotteita, myös ensimmäiset ergonomiset muovikahvaiset sakset. Näitä Olof Bäckströmin suunnittelemia oranssikahvaisia saksia myytiin vuosien 1967 ja 2010 välilä yli miljardi kappaletta. Malli on aikojen kuluessa hivenen muuttunut, ja oranssin lisäksi saksia valmistetaan muissakin väreissä.
Fiskarsin 1960-luvulla aloittamasta sähköalan muovikoteloiden valmistuksesta sai alkunsa myös 1990-luvulla uuteen omistukseen siirtynyt Fibox Oy Ab.
1960-luvulla Fiskars alkoi valmistaa Kellokosken tehtaalla alumiinirunkoisia Kello-veneitä. Veneiden tuotanto siirtyi Ähtäriin, ja 1970-luvun lopussa veneille otettiin käyttöön nimi ”Buster”.

2000-

Fiskars osti Iittala Groupin kesällä 2007, kaupan arvo oli 230 miljoonan euroa. Iittalan omistamia brändejä olivat Arabia, Hackman, BodaNova, Höganäs Keramik, Rörstrand ja Høyang-Polaris. Kaupan myötä Fiskarsista tuli Pohjoismaiden markkinajohtaja kodintuotteissa. 
Keväällä 2012 Swedwatch ja Finnwatch tutkivat kodintarvikkeiden tuotantoa Kiinassa. Selvityksen mukaan Fiskarsin Guangdongin maakunnassa sijaitseva tavarantoimittaja teetti työntekijöillä laittomia ylitöitä ja työturvallisuudessa oli puutteita. Fiskars otti epäkohdat käsittelyyn kyseisen tavarantoimittajan kanssa ja auditoi tehtaan syksyllä 2012.
Vuonna 2013 Fiskars osti Royal Copenhagen A/S:n. Tanskan kuninkaallisten vuonna 1775 perustama yritys maksoi 66 miljoonaa euroa. Royal Copenhagen oli johtavia tuotemerkkejä käsinmaalatussa posliinissa Japanissa.
Vuonna 2015 Fiskars osti yhdysvaltalaiselta pääomasijoittajalta WWRD-yhtiöt, jonka tuotemerkkejä olivat Waterford, Wedgwood, Royal Doulton, Royal Albert ja Rogaška. WWRD toimi muun muassa Englannin kuningashuoneen astiaston hovihankkijana. Waterford on valmistanut muun muassa New Yorkin uudenvuoden juhlintaan liittyvän Times Squaren pallon. Kaupan arvo oli 406 miljoonaa euroa ja se yli tuplasi Fiskarsin liikevaihdon. Myös henkilöstön määrä kasvoi lähes lähes 50 prosenttia. Syyskuussa 2015 Fiskars ilmoitti lakkauttavansa Arabian keramiikkatehtaan Helsingissä. Fiskars myi Busterin tuotemerkin ja tehtaan Yamahalle marraskuussa 2015.
Vuonna 2016 Fiskars avasi Helsingin Arabiakeskukseen Iittala & Arabia Muotoilukeskuksen, jossa esitellään brändien tarinaa ja järjestetään ohjelmaa muotoilusta kiinnostuneille.
Alkuvuonna 2017 Fiskars-konserni luopui alueellisesta organisaatiorakenteesta ja muodosti kaksi strategista liiketoimintayksikköä: Living ja Functional. Living-yksikköön tulivat English & Crystal Living -liiketoiminnan lisäksi Scandinavian Living -liiketoiminta. Functional-yksikkö muodostettiin Fiskars-, Gerber- ja Gilmour-brändeistä sekä Outdoor-liiketoiminnasta.
Kesällä 2017 uudeksi toimitusjohtajaksi nimitettiin Jaana Tuominen. Helsingin Designmuseossa järjestettiin näyttely Fiskarsin oranssikahvaisten saksien 50-vuotisjuhlan kunniaksi.
Vuonna 2019 Fiskars päätti jakaa lähes kaikki omistamansa Wärtsilä-osakkeet ylimääräisenä osinkona osakkeenomistajille.Se kertoi myös julkaisevansa puutarhanhoitoon tarkoitetun vaatemalliston. Malliston suunnittelee Maria Korkeila. Fiskars by Maria Korkeila -mallisto lanseerataan tammikuussa 2020 Italiassa Pitti Uomo -muotimessuilla.

Yhteiskuntavastuu

Vuonna 2017 Fiskars juhlisti satavuotiasta Suomea lahjoittamalla historiallisesti arvokkaan Dagmarin puiston Källvikenissä Metsähallitukselle sadaksi vuodeksi. Noin 40 hehtaarin kokoisen alueen nimellinen vuosivuokra on yksi euroa. Alueella sijaitsee muun muassa luonnonmetsää, luonnonhiekkarantaa, kallioita, merta ja Dagmarin lähde. Fiskarsin aloitteesta alueesta tuli virallinen luonnonsuojelualue. 
Vuonna 2019 Fiskars alkoi myydä omissa myymälöissään käytettyjä Iittalan ja Arabian astioita. Myyntiin sopimattomat astiat toimitetaan kierrätettäväksi ja uudelleen hyödynnettäväksi esimerkiksi rakennusteollisuuden materiaaleina, tiilijauheena tai eristemateriaaleina. Myymälöihin voi tuoda kierrätettäväksi myös muiden valmistajien huonokuntoisia keramiikka- ja lasiastioita.